Kohtuasi C‑185/14

„EasyPay “ AD

ja

„Finance Engineering“ AD

versus

Ministerski savet na Republika Bulgaria

ja

Natsionalen osiguritelen institut

(eelotsusetaotlus, mille on esitanud Varhoven administrativen sad)

„Eelotsusetaotlus — Rahakaarditeenus — Direktiiv 97/67/EÜ — Kohaldamisala — Liikmesriigi õigusnormid, mis annavad rahakaarditeenuse osutamise ainuõiguse — Riigiabi — Majandustegevus — Üldist majandushuvi pakkuvad teenused”

Kokkuvõte – Euroopa Kohtu otsus (teine koda), 22. oktoober 2015

Direktiivi 97/67 ühenduse postiteenuste siseturu arengut ja teenuse kvaliteedi parandamist käsitlevate ühiseeskirjade kohta, mida on muudetud direktiiviga 2008/6, tuleb tõlgendada nii, et selle kohaldamisalasse ei kuulu rahakaarditeenus, millega kantakse rahasummad saatjalt, kes on käesoleval juhul riik, saajale üle universaalpostiteenuse osutamise kohustust täitva ettevõtja vahendusel. Direktiivi 97/67 artikli 2 punktis 1 on ammendavalt loetletud direktiivi tähenduses mõiste „postiteenus“ alla kuuluvad teenused, milleks on postisaadetiste kogumine, sorteerimine, vedu ja jaotamine. Samas ei ole direktiivi 97/67 artiklis 2 ega üheski muus sättes nimetatud finantsteenuseid, sealhulgas neid, mida postiteenuse osutajad lisateenusena osutavad. (vt punktid 29, 30, 33 ja resolutsiooni punkt 1)

Ühelt poolt on liidu konkurentsiõiguse sätete kohaldamisel tegemist ettevõtjaga mis tahes üksuse puhul, kes tegeleb majandustegevusega, sõltumata tema õiguslikust vormist ja rahastamisviisist. Teiselt poolt on majandustegevus igasugune tegevus, mis seisneb kaupade või teenuste pakkumises teataval turul. Seevastu selliste organite tegevus, kes tegelevad avaliku sotsiaalkindlustusteenuse haldamisega, mis täidab eranditult sotsiaalset laadi ülesannet, ei kujuta endast majandustegevust. See tegevus põhineb solidaarsuspõhimõttel ega taotle majandusliku kasu eesmärki. Makstud hüvitised on seadusest tulenevad hüvitised, mis on maksete summast sõltumatud. Eelotsusetaotluse esitanud kohtu ülesanne. Selleks, et teha kindlaks, kas postiteenuse osutaja tegevus, mis võimaldab tagada pensionide väljamaksmise, kujutab endast majandustegevust ELTL artikli 107 lõike 1 tähenduses, peab liikmesriigi kohus kontrollima, kas nimetatud tegevus aitab kaasa avaliku sotsiaalkindlustusteenuse osutamisele. Sellega seoses tuleb meenutada, et selleks, et välistada majandustegevusena käsitamine, peavad kõnealuse tegevuse laad, eesmärk ja sellele kohaldatavad õigusnormid otseselt seonduma riikliku pensionisüsteemiga. Asjaolud, et postiteenuse osutaja tegeleb üksnes sellega, et tagada vanaduspensionide väljamaksmisega, ning et vanaduspensione võib välja maksta ka pankade kaudu, mistõttu ei ole rahakaarditeenused ainus vahend vanaduspensionide väljamaksmiseks, moodustavad kaudse tõendi, mis võimaldab järeldada, et rahakaarditeenuse osutamist, mille abil makstakse välja vanaduspensione, võib riiklikust sotsiaalkindlustussüsteemist eristada. (vt punktid 37–43)

ELTL artikli 107 lõiget 1 tuleb tõlgendada nii, et juhul kui rahakaarditeenuste osutamine, mis võimaldab välja maksta vanaduspensioni, on majandustegevus, ei jää selle sätte kohaldamisalasse siiski see, kui liikmesriik annab liikmesriigi ettevõtjale ainuõiguse maksta pensione välja rahakaarditeenuse abil, kuna see teenus kujutab endast üldist majandushuvi pakkuvat teenust, mille hüvitis on vastutasu teenuste eest, mida ettevõtja oma avaliku teenindamise kohustuse täitmisel osutab. (vt punkt 56 ja resolutsiooni punkt 2)